text: Tre lastbiler hang på bakke...
  03 december 2012 kl. 08.04
  Den nye motortrafikvej mellem Vejle og Billund fik sin første prøve med sne. Og sneen betød, at tre lastbiler hang på en bakke ved Bredsten og generede trafikken. Men ellers kørte morgentrafik uden problemer.
  -Folk har virkelig kørt efter forholdene, siger vagtchef Michal Skaarup, Syd- og Sønderjyllands Politi, til TV SYD. Vi har ikke haft et eneste uheld, hvor det har været nødvendigt at indblande politiet. 
  Der har været enkelte mindre uheld - og nogle få biler er havnet i grøften. 
  - Det hjælper, at sneen kom i weekenden. Så har bilisterne haft mulighed for at smugtræne, siger Michael Skaarup. 
  Også hos Sydøstjyllands Politi meldes om nul uheld.
  Falck og Dansk Autohjælp melder om få glatføreuheld. Falcks vagtcentral i Kolding har sendt assistance til omkring 100 bilister, som skulle have en hjælpende hånd til at få startet bilen.
  